Snažno uz Trumpa, oštro protiv Hillary
Donald Tramp se obratio delegatima nacionalne konvencije u Klivlendu već u ponedjeljak uveče najavljujući veliku pobjedu
KLIVLEND — Iako to nije običaj, predsjednički kandidat Republikanaca Donald Tramp, obratio se delegatima nacionalne konvencije u Klivlendu već u ponedjeljak uveče, kako bi najavio suprugu Melaniju. "Pobijedićemo velikom razlikom dame i gospodo, hvala vam. Pobijedićemo velikom razlikom", rekao je Tramp okupljenima. Njegova supruga ga je potom okarakterisala kao “fenomenalnog lidera” i jedinu osobu koja Americi može da donese promjene na bolje. "Ako želite nekoga ko će se boriti za vas i vašu zemlju, uvjeravam vas on je taj. On nikada neće odustati i što je najvažnije, nikad vas neće iznevjeriti”, poručila je Melanija Trump. Imigrantkinja iz Slovenije, rijetko se pojavljuje na političkim skupovima svog supruga, pa je dio glavnog govora tokom prve večeri iskoristila da bi okupljenima ispričala i dio svoje životne priče. Na njenu žalost, dio tog tog obraćanja se gotovo u potpunosti podudara sa dijelom govora koji je Mišel Obama, prva dama SAD, održala na prvoj izbornoj konvenciji Baraka Obame, na konvenciji u Denveru 2008. godine. "Od djetinjstva, moji roditelji su me učili da se mora raditi naporno za ono što želite. Da je data riječ važna – da radite ono što kažete, da je data riječ važna, da držite obećanja. Da respektujete ljude”, kazala je Melanija Tramp osam godina nakon što je Mišel Obama izgovorila gotovo identične riječi u avgustu 2008. godine: "...Barak i ja smo odrastali učeni sličnim vrijednostima: da radite naporno za ono što želite, da radite ono što kažete, da je data riječ važna, da držite obećanja. Da poštujete irespektujete ljude". Trampov izborni štab od sinoć pokušava da skrene medijsku pažnju od optužbi da je dio govora potencijalne prve dame – plagijat. U saopštenju stoji da kampanja podržava govor na kome je radio tim pisaca i koji je uključio fragmente Melanijinog ličnog, imigrantskog iskustva i razmišljanja. Nije ponuđeno objašnjenje kako je kontroverzni pasus dospio u završnu verziju njenog govora. Prije finalne serije govornika, Trampovi protivnici unutar stranke pokušali su da iskoriste proceduralne mehanizme da blokiraju njegovu nominaciju. Stranački funkcioneri su onemogućili glasanje, a time i dalju opstrukciju, što je izazvalo glasno negodovanje među delegatima takozvane Stop Tramp frakcije. U fokusu glavnih govornika bila je nacionalna bezbjednost i talas nasilja protiv policije koji proteklih dana potresa Sjedinjene Države. Zajednički imenilac svih govora, i ono što ujedinjuje prilično balkanizovanu stranku Abrahama Linkolna – jesu napadi na Trampovog oponenta. Hilari Klinton je meta napada i majke Amerikanca koji je poginuo u Bengaziju, i koja za je lično krivi za smrt sina, oštrih kritika kontroverznog šerifa iz Milvokija i bivšeg šefa vojne obavještajne službe koji bi je rado vidjeli u zatvoru, ali i žestoke kritike zvijezda republikanske stranke u usponu – senatora Toma Kotona i senatorke Džoni Ernst. Interesantno je da se Hilari Klinton, juče takođe pojavila u Ohaju, ali na jugu savezne države u Sinsinatiju, gdje je govorila učesnicima konvencije NAACP, jedne od najstarijih organizacija koje se bave zaštitom ljudskih prava i još jednom podvukla razlike između nje I Donalda Trampa. Tema drugog dana konvencije je ekonomija, a među glavnim govornicima su Predsjedavajući Kongresa Pol Rajan i bivši predsjednički kandidati, Ben Karson i guverner Nju Džersija Kris Kristi koji je bio u najjužem izboru za Trampovog potpredsjednika.